﻿ Declar pe propria răspundere Voiam să merg la un spectacol de la Green Hours și mi s-a părut interesant Declar pe propria răspundere, deși trebuie să recunosc că descrierea de pe site-ul oficial m-a făcut să mă gândesc la clișee Vedeam deja o țigancă care se va lamenta despre cât de urât este tratată și cât de greu îi este ei să trăiască, cât de oribili sunt românii și ce victimă este ea, dar în același timp speram să nu fie doar atât Trebuie să recunosc că atmosfera destul de intimă din sală și grupul de copii romi m-au făcut să devin sceptică și să mă gândesc că am irosit banii (voi reveni ulterior asupra acestor observații) De asemenea, trebuie să fac precizarea că folosirea termenilor de „țigan” sau „rom” va fi una aleatoare, pentru a numi o populație minoritară, nicidecum în sens peiorativ, de a-i jigni sau batjocori pe cei menționați mai sus Povestea este a unei țigănci care este nevoită să se mute cu familia din casa unde stătea într-o șatră murdară, unde resimte constant ruptura dintre ea și ceilalți, atât colocatari, cât și prieteni, colegi sau cunoscuți Alina Șerban este actrița care își interpretează propriul rol, își expune public copilăria și adolescența, într-un spectacol moralizator și terapeutic pentru sine Colegul de scenă, Cătălin Rulea, care face un performance live la instrumente neconvenționale (jucării, clopoței metalici, un telefon clasic, sisteme de percuție improvizate și elemente convenționale: chitară, casetofon, un metronom și un sintetizator) surprinde fiecare moment de implicare emoțională Ritmul în perfect acord cu scenariul creează o atmosferă specială Decorul este simplu, sunt prezente doar scaunele pe care stau cei doi, locul unde își ține Cătălin Rulea instrumentele și, cel mai important, un retroproiector care completează și accentuează atmosfera creată de monologurile Alinei Șerban Retroproiectorul este folosit pentru a expune imagini din copilăria Alinei, copilărie animată de dorința fetei de a fi româncă și de a sta în altă parte Monologurile surprind momentele cele mai importante din viața ei, de la zece până la nouăsprezece ani, când ajunge la un concert în Timișoara Este o viață plină de lipsuri, de frustrarea propriei etnii și nevoia de apreciere și afecțiune Deși confesiunile sunt dure, nu am simțit milă față de personajul Alinei, tocmai datorită mesajului puternic pe care îl transmitea Totuși, pasiunea pentru formația 3 Sud Est și dorința acerbă de a-și depăși statutul o ajută să treacă peste momentele dificile Unul dintre ele, când mama sa este acuzată că a omorât femeia la care a stat în gazdă, este construit destul de ambiguu, tocmai pentru că se presupune că este o acuzația falsă cauzată de etnia mamei, o discriminare din partea anchetatorilor De fapt, întregul spectacol este construit pe nenumăratele prejudecăți pe care le au oamenii legate de romi Sunt două scene care accentuează stereotipurile: cel în care pune reflectorul de la retroproiector pe public și, cumva, îl responsabilizează și îl conștientizează despre problemă, și al doilea când Alina vorbește despre expresiile referitoare la țigani Retroproiectorul are rolul de a crea imaginea copilăriei inocente a unei fete care este obișnuite cu greutățile, o copilărie a cărei frumusețe este întunecată de nevoi nesatisfăcute și de lipsa unei persoane dragi care să îi acorde atenție Muzica tocmai acest lucru reliefează: suspans, clopoțele care parcă vor să o trezească pe Alina dintr-un vis urât și ambientul răsunător al unui mediu toxic, nociv Muzica este un apendix al spectacolului și este elementul care conturează cel mai bine planul narativ Spre deosebire de muzică, proiectorul este un „personaj”, având în vedere importanța sa Astfel că Alina reușește să își povestească copilăria și adolescența în imagini, ceea ce creează un impact mai mare asupra publicului Construcția narativă este cel puțin interesantă Alina începe prin a-și povesti pasiunile sale, ce prietene are și preferința pentru formația 3 Sud Est Trimiterile pe care le face prin intermediul proiecțiilor aduc aminte de așa-zisele jurnale, care trebuiau completate de colegii de clasă, care să răspundă într-un caiet la întrebări legate de preferințele lor Este primul moment în care se face apel la memoria colectivă a celor prezenți și la acea latură afectivă, care este exploatată pe parcursul întregului spectacol Apoi se produce o ruptură, când fata este nevoită să se mute în șatră, și primul contact cu țiganii este descris cu multe detalii (copiii murdari și goi, bărbații cu dinți de aur și ghiuluri pe degete, femeile serviabile și mizeria din jur), ea amintind că nu vrea să stea acolo Îi spune mamei că nu își dorește vreo jucărie sau orice altceva, ci doar să nu mai stea acolo Urmează ruptura față de familia ei, pe care o disprețuiește că nu face nimic pentru a ieși din șatră, deși ulterior relațiile dintre ele se îmbunătățesc Începe să citească subtitrarea la telenovele pentru colocatari (cei din șatră erau analfabeți), să caute în gunoi pentru a putea face rost de bani Un alt moment de impact emoțional apare când este trimisă să ia pâine, nu îi ajung banii și le cere unor fete să îi dea, lucru ce duce la legarea unei prietenii durabile cu ele Află de la fete că sunt puse în temă cu toate problemele din șatră și cunosc toți membrii, pentru că ascultă mereu certurile dintre ei și îi spun că și-ar dori și ele să stea acolo, că li se pare interesant Alina profită de prietenia lor pentru a putea face baie într-un loc decent (acasă la Monica, una din fete) și este și o cale de a se vindeca de handicapul său – așa cum îl percepe – că este țigancă Acțiunea continuă până în momentul în care se mută cu mama ei la o femeie de care trebuiau să aibă grijă și care se exprima frecvent că urăște țiganii, iar până la urmă femeia moare și, după cum aminteam anterior, vina planează, suspicios, asupra mamei Alinei, care este arestată și condamnată la închisoare Momentul este construit cu o puternică încărcătură emoțională, pentru că fata povestește cât de greu îi este fără mama sa și ce relație bună aveau, că vorbeau deschis despre orice, apoi pune lumina retroproiectorului pe spectatori, ca un strigăt de ajutor nerostit, să o salveze de copilăria și durerea sa Trece la alt moment din viața sa, la aniversarea de cincisprezece ani, când este singură acasă și își scrie pe o hârtie „la mulți ani”, ca să nu mai fie mâhnită că au uitat toți de ziua ei Apoi aude la radio că sunt prezenți în studio cei de la 3 Sud Est și se duce să se întâlnească cu ei, iar unul dintre membrii formației îi dăruiește o ciocolată pe care o avea în buzunar și i se pare cel mai frumos cadou, ca și când ei ar fi fost acolo special pentru ea Concepe o listă cu lucrurile pe care vrea să le schimbe la sine, iar ulterior începe să povestească despre Mihai, prietenul ei Forțată de împrejurări, îl duce pe băiat în șatră, alegându-și cu grijă ziua respectivă, dar începe un scandal din care Alina iese umilită și nervoasă pe tatăl său, care pornise cearta Relația cu tatăl său se schimbă, pentru că începe să se ocupe de ea, dar fata își dorește să ajungă la facultate, în urma unei discuții de la liceu Își amintește brusc de șobolanul pe care l-a văzut că îi umbla printre haine și se vede incapabilă să își depășească statutul și așteaptă să se mărite și să o bată soțul ei, ca să îi scoată toate visele din cap (fata reproduce vorbele celor din șatră) Monologul este dur și plin de semnificații, ca și cel care urmează Alina ajunge la Timișoara, unde vede mai multe românce îmbrăcate în țigănci, care se chinuie să învețe să danseze de la o suedeză Se întâlnește cu Tamango, solistul de la Shukar Collective care o face să fie mândră că e țigancă, iar apoi cu cei de la KulturShock, care o apreciază pentru etnia sa și Alina mărturisește că: „Am avut nevoie de gipsy-punk, de românce îmbrăcate în țigănci și de ne-romi care să mă asigure că e cool să fii rom ca să pot să accept cine sunt” Replica ei m-a făcut să îmi dau seama de contextul social în care mă aflu, unde muzica celor de la Shukar Collective sau cei de la Gogol Bordello sunt apreciați pentru melodiile de inspirație țigănească, dar nu sunt apreciați cei de etnie romă, un paradox care nu poate fi neglijat Spectacolul este încărcat de sentimente, vise, dorințe și frustrări Este un spectacol cu și despre romi, care face o radiografie a întregii societăți, o terapie pentru o populație minoritară care își poartă cu demnitate etnia, pentru o fetiță prea tânără ca să se confrunte cu atâtea dificultăți Personal, a fost util să mă confrunt cu concepția proprie despre romi, pentru că mi-am dat seama că sunt anumite aspecte ce trebuie schimbate și, probabil, nu am fost singura care a crezut așa Declar pe propria răspundere este în primul rând un manifest public, un alt fel de manifest, mult mai personal și mai implicat și este și o dovadă de curaj din partea Alinei Șerban să se exteriorizeze atât de mult în fața celor ce o privesc Din punctul meu de vedere, este un spectacol reușit, surprinzător prin conținut, dar și prin forța artistică a unor mijloace introduse, cum ar fi instrumentele lui Cătălin Rulea și retroproiectorul Un spectacol care te surprinde, pe tine ca spectator care consideri că deja știi despre ce va fi vorba Face publicul să râdă în hohote, dar și să verse câteva lacrimi timide, tocmai pentru că imaginea creată nu este a unei populații oropsite, ci a unor oameni care doresc o șansă și acceptarea celor din jur Așadar, provoacă publicului admirație, mai ales având în vedere aplauzele prelungite Trebuie să recunosc că nu mai văzusem de multă vreme teatru care să mă pună să mă confrunt cu părțile mele negative, și nu să mă identific cu personajul principal plin de calități, așa cum aș dori în alte cazuri A fost o producție care a debordat de energie și de conflicte, care și-a dorit mai mult de la cei prezenți în sală și care a pus accentul pe mesaj, pe conținut, nu pe formă, mai ales pentru că Alina Șerban a avut o costumație simplă, tocmai pentru a accentua discursul său A fost un spectacol făcut din suflet și pentru suflet, nu pentru o plăcere vizuală sau voyeuristă Din punctul meu de vedere, mi-a deschis apetitul către noi confruntări artistice, pentru că, de fapt, după cum scria Jerzy Grotowski în Spre un teatru sărac, rolul teatrului tocmai acesta este: să se confrunte spectatorul cu sinele, nu să i se confirme statutul sau orice alt scop neimplicat Declar pe propria răspundere ar trebui jucat în cât mai multe locații din țară pentru cei care trebuie să înțeleagă că oricum i-am numi, dacă romi sau țigani, etnicii sunt la fel de sensibili la presiunile sociale și la respingere ca oricare altcineva Este un spectacol care pare să respecte recomandările făcute de Alina Nelega, de a reintroduce textul și de a-i conferi un rol important, o creație artistică în care se îmbină și muzica, pentru a se evidenția discursul Alinei Șerban Spectatorul este supus unui mesaj clar și este obligat să se confrunte cu o situație pe care în alt context ar ignora-o În regia lui David Schwartz, Declar pe propria răspundere este un spectacol autentic, cu o dramă care este povestită atât de sincer, încât te face să crezi că poți fi și tu în locul Alinei Șerban, dacă dorești, lucru fals, de altfel Trebuie să mărturisesc că amintirea producției teatrale mi-a rămas prezentă în minte, și nu ezit să o recomand oricui întreabă despre un spectacol bun Silvia Ioana Cazacu Anul I, SMS CESI